Broj: 711-I-2197-P-276/21-02-19

Zagreb, 24. studenog 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15. i 98/19., u daljnjem tekstu: ZSSI), **na zahtjev Željke Jukić, rukovoditeljice Službe u Hrvatskoj agenciji za poljoprivredu i hranu,** na 149. sjednici, održanoj 24. studenog 2021.g., daje sljedeće

**OČITOVANJE**

**I. Na temelju odredbe članka 14. stavka 1. ZSSI-a nema zapreke da ravnateljica Hrvatske agencije za poljoprivredu i hranu bude članica Stručnog vijeća u trgovačkom društvu, ukoliko bi u sklopu Stručnog vijeća savjetodavne usluge pružala povremeno i privremeno.**

**II. Na temelju članka 13. stavka 4. ZSSI-a dužnosnica je obvezna u izvješću o imovinskom stanju prijaviti Povjerenstvu dohotke stečene na temelju obavljanja poslova iz točke I. ove izreke, istekom godine u kojoj su prihodi ostvareni.**

**III. Upućuje se dužnosnica da se u svrhu čuvanja vlastitog integriteta i jačanja transparentnosti u obnašanju javnih dužnosti, u eventualnim budućim situacijama u kojima bi tijelo javne uprave u kojem obnaša dužnost stupalo u poslovne odnose s trgovačkim društvom kojem pruža savjetodavne usluge, izuzme od svakog, pa i posrednog oblika sudjelovanja prilikom sklapanja navedenih poslovnih odnosa.**

Obrazloženje

Zahtjev za očitovanjem podnijela je Željka Jukić, rukovoditeljica Službe u Hrvatskoj agenciji za poljoprivredu i hranu, te je u Povjerenstvu zahtjev zaprimljen pod poslovnim brojem 711-U-5549-P-276/21-01-4 dana 17. studenog 2021. g., povodom kojeg se vodi predmet broj P-279/21.

U predmetnom zahtjevu podnositeljica postavlja upit može li ravnateljica Hrvatske agencije za poljoprivredu i hranu biti član Stručnog vijeća trgovačkog društva, kao predstavnica struke, prehrambeni tehnolog, a da njezina uloga bude savjetodavna u tom trgovačkom društvu.

Člankom 3. stavkom 1. podstavkom 31. ZSSI-a propisano je da su ravnatelji agencija i direkcija Vlade Republike Hrvatske te ravnatelji zavoda koje imenuje Vlada Republike Hrvatske dužnosnici u smislu ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu nije podnesen od strane dužnosnika osobno sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. Međutim, obzirom da se zahtjevom traži tumačenje odredbi ZSSI-a, odnosno postavlja se upit vezan uz prava dužnosnika, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti. Člankom 13. stavkom 4. ZSSI-a propisano je da su dužnosnici obvezni prijaviti Povjerenstvu prihode iz stavka 2. i 3. ovog članka.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani odnosno izabrani. Stavkom 3. propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Povjerenstvo ističe kako predmetna dužnosnica u konkretnom slučaju može istovremeno uz obnašanje svoje dužnosti ravnateljice Hrvatske agencije za poljoprivredu i hranu biti i članica Stručnog vijeća te pružati savjetodavne usluge trgovačkom društvu budući da se ne radi o upravljačkoj funkciji u smislu odredbe članka 14. stavka 1. ZSSI-a.

Međutim, Povjerenstvo napominje kako dužnosnica uz obnašanje svoje dužnosti, temeljem članka 13. stavka 2. ZSSI-a navedene savjetodavne poslove u trgovačkom društvu može obavljati samo povremeno i privremeno, odnosno ne može uz naknadu ili radi ostvarivanja prihoda uz obnašanje svoje dužnosti obavljati druge poslove u smislu redovitog i stalnog zanimanja. Nadalje, napominje se kako je dužnosnica dužna eventualne prihode stečene na temelju obavljanja navedenih poslova, prijaviti u izvješću o imovinskom stanju istekom godine u kojoj su prihodi ostvareni.

Isto tako, dužnosnicu se upućuje da se u svrhu očuvanja vlastitog integriteta, ukoliko dođe do poslovanja tijela javne uprave u kojem obnaša dužnost i trgovačkog društva kojem pruža savjetodavne usluge, izuzme od svakog sudjelovanja u sklapanju pravnih poslova između istih.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur

Dostaviti:

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana